b"\n_START_ARTICLE_\nJeanne H\xc3\xa9buterne\n_START_PARAGRAPH_\nJeanne H\xc3\xa9buterne (6. huhtikuuta 1898 Meaux, Ranska \xe2\x80\x93 26. tammikuuta 1920 Pariisi, Ranska) oli ranskalainen taiteilija. Parhaiten h\xc3\xa4net tunnetaan taiteilija Amedeo Modiglianin el\xc3\xa4m\xc3\xa4nkumppanina, muusana ja mallina. H\xc3\xa9buterne sai Modiglianin kanssa yhden lapsen ja odotti viimeisill\xc3\xa4\xc3\xa4n toista lasta, kun Modigliani menehtyi. Puolison kuolema suisti H\xc3\xa9buternen tilaan, jossa h\xc3\xa4n pian Modiglianin poismenon j\xc3\xa4lkeen heitt\xc3\xa4ytyi ikkunasta alas ja kuoli.\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nJeanne H\xc3\xa9buterne syntyi katolilaiseen perheeseen Meaux\xe2\x80\x99ssa Ranskan Seine-et-Marnessa. H\xc3\xa4nen vanhempansa olivat Achille Casimir H\xc3\xa9buterne, joka ty\xc3\xb6skenteli kirjanpit\xc3\xa4j\xc3\xa4n\xc3\xa4 Le Bon March\xc3\xa9 -tavaratalossa, ja Eudoxie Ana\xc3\xafs Tellier. Perhe muutti my\xc3\xb6hemmin Pariisiin, miss\xc3\xa4 H\xc3\xa9buternen isoveli Andr\xc3\xa9 H\xc3\xa9buterne pyrki taiteilijanuralle. Isoveli esitteli kauniin sisarensa Jeannen Montparnassen taiteilijayhteis\xc3\xb6lle. H\xc3\xa9buterne tutustui taiteilijoihin ja istui mallina._NEWLINE_H\xc3\xa9buterne osasi piirt\xc3\xa4\xc3\xa4 itsekin, joten h\xc3\xa4n aloitti opinnot taidekoulu Acad\xc3\xa9mie Colarossissa. H\xc3\xa9buternen yst\xc3\xa4v\xc3\xa4 kuvanveist\xc3\xa4j\xc3\xa4 Chana Orloff (1888\xe2\x80\x931968) esitteli kev\xc3\xa4\xc3\xa4ll\xc3\xa4 1917 H\xc3\xa9buternen Amedeo Modiglianille. Karismaattisen Modiglianin (1884\xe2\x80\x931920) ja H\xc3\xa9buternen v\xc3\xa4lille syntyi suhde, ja pari rakastui syv\xc3\xa4sti._NEWLINE_Kirjailija Charles-Albert Cingria kuvaili H\xc3\xa9buternea lempe\xc3\xa4ksi, hiljaiseksi ja herk\xc3\xa4ksi, mutta kuitenkin hieman masennukseen taipuvaiseksi. H\xc3\xa9buternesta tuli Modiglianin p\xc3\xa4\xc3\xa4malli: taiteilija maalasi H\xc3\xa9buternen ainakin 25 kertaa. Montparnassen piireiss\xc3\xa4 h\xc3\xa4n ei ollut erityisen suosittu, sill\xc3\xa4 h\xc3\xa4nt\xc3\xa4 pidettiin \xe2\x80\x9dliian kunnollisena\xe2\x80\x9d, eik\xc3\xa4 h\xc3\xa4nen koettu porvarillisen taustansa takia kuuluvan ryhm\xc3\xa4\xc3\xa4n. H\xc3\xa9buterne oli varautunut, ja h\xc3\xa4n j\xc3\xa4i usein syrj\xc3\xa4\xc3\xa4n Modiglianin tuttavapiirin keskell\xc3\xa4, mist\xc3\xa4 joillekin syntyi vaikutelma, ett\xc3\xa4 h\xc3\xa4n oli erityisen passiivinen, tyls\xc3\xa4 tai mielenkiinnoton.\n_START_SECTION_\nEl\xc3\xa4m\xc3\xa4 Modiglianin kanssa\n_START_PARAGRAPH_\nH\xc3\xa9buternen porvarilliset ja konservatiiviset vanhemmat vastustivat suhdetta p\xc3\xa4ihteit\xc3\xa4 k\xc3\xa4ytt\xc3\xa4v\xc3\xa4\xc3\xa4n taiteilijamieheen. Perheest\xc3\xa4\xc3\xa4n piittaamatta h\xc3\xa4n muutti pian yhteen Modiglianin kanssa, ja sen vuoksi perhe katkaisi v\xc3\xa4lit H\xc3\xa9buterneen. Modiglianille H\xc3\xa9buterne oli h\xc3\xa4nen el\xc3\xa4m\xc3\xa4ns\xc3\xa4 suurin rakkaus, mutta siit\xc3\xa4 huolimatta pariskunnan julkinen riitely sai viel\xc3\xa4 suurempaa huomiota kuin Modiglianin omat humalaiset n\xc3\xa4yt\xc3\xb6kset. Modigliani oli nuorena sairastanut lavantaudin ja tuberkuloosin, ja sen j\xc3\xa4lkeen h\xc3\xa4nen terveytens\xc3\xa4 oli huono. H\xc3\xa4n \xe2\x80\x9dl\xc3\xa4\xc3\xa4kitsi\xe2\x80\x9d itse\xc3\xa4\xc3\xa4n k\xc3\xa4ytt\xc3\xa4m\xc3\xa4ll\xc3\xa4 alkoholia ja huumeita. Harva tuttavista kuitenkaan tiesi miehen sairauksista._NEWLINE_Kev\xc3\xa4\xc3\xa4ll\xc3\xa4 1918 H\xc3\xa9buterne ja Modigliani j\xc3\xa4ttiv\xc3\xa4t Pariisin taakseen, kun kaupunkia uhkasi saksalaisten miehitys, ja pari suuntasi Nizzaan. Toiveissa oli, ett\xc3\xa4 Modiglianin t\xc3\xb6it\xc3\xa4 saataisiin kaupaksi seudulla talvisin aikaansa viett\xc3\xa4ville rikkaille taiteenyst\xc3\xa4ville. Tauluja myytiinkin, mutta ne eiv\xc3\xa4t tuottaneet kovin paljon, ja sekin v\xc3\xa4h\xc3\xa4 hupeni pian alkoholiin ja huumeisiin. Marraskuun 29. p\xc3\xa4iv\xc3\xa4 1918 H\xc3\xa9buterne synnytti Modiglianin tytt\xc3\xa4ren, jonka nimeksi my\xc3\xb6s tuli Jeanne._NEWLINE_Toukokuussa 1919 perhe palasi Pariisiin, ja Modigliani vuokrasi asunnon la Grande Chaumi\xc3\xa8re -kadulta. H\xc3\xa9buterne oli j\xc3\xa4lleen raskaana. Modigliani jatkoi maalaamista, mutta h\xc3\xa4nen terveytens\xc3\xa4 alkoi heiket\xc3\xa4 nopeasti.\n_START_SECTION_\nKuolema\n_START_PARAGRAPH_\nKun yst\xc3\xa4v\xc3\xa4t eiv\xc3\xa4t kuulleet Modiglianista useaan p\xc3\xa4iv\xc3\xa4\xc3\xa4n, he meniv\xc3\xa4t k\xc3\xa4ym\xc3\xa4\xc3\xa4n miehen kotona. Modigliani makasi houreisena vuoteessa vaimostaan kiinni pidellen. T\xc3\xa4ss\xc3\xa4 vaiheessa H\xc3\xa9buterne oli l\xc3\xa4hes viimeisill\xc3\xa4\xc3\xa4n raskaana. Paikalle kutsuttu l\xc3\xa4\xc3\xa4k\xc3\xa4ri ei voinut tehd\xc3\xa4 juuri mit\xc3\xa4\xc3\xa4n Modiglianin hyv\xc3\xa4ksi, sill\xc3\xa4 taiteilija k\xc3\xa4rsi keskushermoston tuberkuloosista. Modigliani ei en\xc3\xa4\xc3\xa4 tullut tajuihinsa ja kuoli 24. tammikuuta 1920._NEWLINE_H\xc3\xa9buterne vietiin perheens\xc3\xa4 kotiin. Kaksi p\xc3\xa4iv\xc3\xa4\xc3\xa4 Modiglianin kuoleman j\xc3\xa4lkeen H\xc3\xa9buterne heitt\xc3\xa4ytyi viidennen kerroksen ikkunasta alas ja kuoli. My\xc3\xb6s viel\xc3\xa4 syntym\xc3\xa4t\xc3\xb6n lapsi kuoli._NEWLINE_Tammikuun 27. p\xc3\xa4iv\xc3\xa4 1920 Modigliani haudattiin P\xc3\xa8re Lachaiselle. Perhe kielt\xc3\xa4ytyi hautaamasta tyt\xc3\xa4rt\xc3\xa4\xc3\xa4n yhdess\xc3\xa4 Modiglianin kanssa, joten h\xc3\xa4net haudattiin pariisilaiselle Bagneux'n hautausmaalle. Vasta kymmenen vuoden kuluttua perhe salli H\xc3\xa9buternen laskemisen yhteiseen hautaan Modiglianin kanssa. H\xc3\xa9buternen hautakiveen on kirjoitettu: \xe2\x80\x9dOmistautunut kumppani aina \xc3\xa4\xc3\xa4rimm\xc3\xa4iseen uhraukseen asti\xe2\x80\x9d.\n_START_SECTION_\nPerint\xc3\xb6\n_START_PARAGRAPH_\nModiglianin sisar Margherita adoptoi H\xc3\xa9buternen ja Modiglianin noin 15-kuisen Jeanne-tytt\xc3\xa4ren (1918\xe2\x80\x931984) Italiaan. Margherita ei ollut hyv\xc3\xa4ksynyt veljens\xc3\xa4 el\xc3\xa4m\xc3\xa4ntapaa eik\xc3\xa4 yhteisel\xc3\xa4m\xc3\xa4\xc3\xa4 H\xc3\xa9buternen kanssa, eik\xc3\xa4 tyt\xc3\xa4r Jeanne Modigliani saanut tiet\xc3\xa4\xc3\xa4 nuoruusvuosinaan mit\xc3\xa4\xc3\xa4n vanhemmistaan. My\xc3\xb6hemmin Jeanne di Amadeo Modigliani ryhtyi selvitysty\xc3\xb6h\xc3\xb6n ja julkaisi vuonna 1958 is\xc3\xa4st\xc3\xa4\xc3\xa4n ensimm\xc3\xa4isen kirjan. Tyt\xc3\xa4r jatkoi tutkimuksia, ja kirjasta julkaistiin korjattu versio vuonna 1984. Ennen kuolemaansa Jeanne Modigliani saneli viel\xc3\xa4 lis\xc3\xa4\xc3\xa4 muutoksia kirjan seuraavaa laitosta varten, mutta kielsi sen julkaisemisen ennen vuotta 2000._NEWLINE_Modiglianin ohella H\xc3\xa9buterne on keskeisess\xc3\xa4 osassa elokuvassa Elin p\xc3\xa4iv\xc3\xa4st\xc3\xa4 p\xc3\xa4iv\xc3\xa4\xc3\xa4n (Les amants de Montparnasse, 1958), jossa h\xc3\xa4nt\xc3\xa4 n\xc3\xa4yttelee Anouk Aim\xc3\xa9e. Elokuva on yksi tunnetuista taiteilijael\xc3\xa4m\xc3\xa4kerrallisista elokuvista._NEWLINE_Patti Smith Groupin vuonna 1979 julkaistulla levyll\xc3\xa4 Wave on kappale nimelt\xc3\xa4 \xe2\x80\x9dDancing Barefoot\xe2\x80\x9d. Levynkansitekstien mukaan Ivan Kralin ja Patti Smithin kappale on omistettu Jeanne H\xc3\xa9buternen kaltaisille naisille.\n_START_SECTION_\nTaideteokset\n_START_PARAGRAPH_\nH\xc3\xa9buternen veli Andr\xc3\xa9 H\xc3\xa9buterne soimasi itse\xc3\xa4\xc3\xa4n siit\xc3\xa4, ett\xc3\xa4 oli tullut johdattaneeksi sisarensa Pariisin taide-el\xc3\xa4m\xc3\xa4\xc3\xa4n. Veli haali itselleen kaikki H\xc3\xa9buternen taideteokset, jotka vain k\xc3\xa4siins\xc3\xa4 sai, ja piti piirrokset ja maalaukset piilossa, koska oli p\xc3\xa4\xc3\xa4tt\xc3\xa4nyt varmistaa, ettei yhteys rappio-Modiglianiin p\xc3\xa4\xc3\xa4se tahrimaan sisaren nime\xc3\xa4. Taidehistorioitsija Christian Parisot, joka teki yhteisty\xc3\xb6t\xc3\xa4 my\xc3\xb6s Jeanne Modiglianin kanssa, p\xc3\xa4\xc3\xa4si selville taideteosten olemassaolosta vuonna 1970, mutta kesti kolmekymment\xc3\xa4 vuotta ennen kuin perikunta lokakuussa 2000 salli teosten esittelyn._NEWLINE_Vaikka H\xc3\xa9buternen t\xc3\xb6iss\xc3\xa4 kiistatta n\xc3\xa4kyy Modiglianin vaikutus, niist\xc3\xa4 k\xc3\xa4y silti ilmi tekij\xc3\xa4n oma identiteetti. Taiteilijan alastomissa, aistillisissa ja yksityiskohtaisissa omakuvissa on n\xc3\xa4hty ennakointia feminismin noususta. Vain muutamia vuosia aiemmin naisopiskelijoiden ei edes sallittu tutkia alastonmalleja, koska sit\xc3\xa4 ei pidetty heille sopivana.\n_START_SECTION_\nV\xc3\xa4\xc3\xa4renn\xc3\xb6stapaus\n_START_PARAGRAPH_\nVuonna 2000 Modiglianiin erikoistunut taidehistorioitsija Christian Parisot otti yhteytt\xc3\xa4 Andr\xc3\xa9 H\xc3\xa9buternen lapsenlapseen Luc Prunet'een. Prunet'lla oli hallussaan 60 isot\xc3\xa4tins\xc3\xa4 Jeanne H\xc3\xa9buternen piirrosta, ja Parisot tarjoutui kuraattorina j\xc3\xa4rjest\xc3\xa4m\xc3\xa4\xc3\xa4n niist\xc3\xa4 n\xc3\xa4yttelyn Venetsiassa. Prunet kuitenkin katkaisi yhteydenpidon, jolloin Parisot j\xc3\xa4rjesti Espanjassa n\xc3\xa4yttelyn muista H\xc3\xa9buternen t\xc3\xb6ist\xc3\xa4. N\xc3\xa4yttelyss\xc3\xa4 esill\xc3\xa4 olleiden 77 piirroksen Parisot sanoi olevan per\xc3\xa4isin h\xc3\xa4nen omasta kokoelmastaan._NEWLINE_Prunet nosti syytteen Parisot'a vastaan ja v\xc3\xa4itti Espanjassa esill\xc3\xa4 olleita t\xc3\xb6it\xc3\xa4 v\xc3\xa4\xc3\xa4renn\xc3\xb6ksiksi. Syytteen mukaan Prunet oli aiemmin antanut Parisot'lle lainaan H\xc3\xa9buternen piirrokset ja luvan kuvata ne n\xc3\xa4yttelyluettelon valmistelua varten. Samaan aikaan kaksi asiantuntijaa tuomitsi Parisot'n n\xc3\xa4yttelyss\xc3\xa4 olleet ty\xc3\xb6t v\xc3\xa4\xc3\xa4renn\xc3\xb6ksiksi. Parisot v\xc3\xa4itti hankkineensa ty\xc3\xb6t kirpputorilta. Oikeudenk\xc3\xa4ynniss\xc3\xa4 osoittautui, ett\xc3\xa4 toista v\xc3\xa4itetyist\xc3\xa4 myyjist\xc3\xa4 ei ollut olemassa ja toinen kielsi myyneens\xc3\xa4 piirroksia. Tammikuussa 2010 Parisot tuomittiin kahden vuoden ehdolliseen vankeusrangaistukseen ja maksamaan 50\xc2\xa0000 euron korvauksen Luc Prunet'lle."